b"\n_START_ARTICLE_\nLiteratura copta\n_START_PARAGRAPH_\nLa literatura copta \xc3\xa9s una de les literatures cristianes d'Orient. La seva llengua d'expressi\xc3\xb3 \xc3\xa9s l'idioma copta, la forma m\xc3\xa9s recent de l'antic egipci.\n_START_SECTION_\nOrigen\n_START_PARAGRAPH_\nLa literatura en llengua copta es va desenvolupar a partir del segle\xc2\xa0ii amb l'expansi\xc3\xb3 del Cristianisme a Egipte. Aleshores la cultura tradicional es trobava en decad\xc3\xa8ncia, es tracta d'una fe decidida que resisteix a totes les persecucions, ja siguin paganes, bizantines o \xc3\xa0rabs. Els documents m\xc3\xa9s antics que es coneixen en aquesta llengua remunten al segle\xc2\xa0ii\xc2\xa0aC. Aquests s\xc3\xb3n: un grafit d'un t\xc3\xadtol reial en Abidos, la inscripci\xc3\xb3 d'una pedra de Akhmmein i el fragment d'un glossari biling\xc3\xbce. Del segle\xc2\xa0i\xc2\xa0aC se'n conserven diversos hor\xc3\xb2scops, probablement tradu\xc3\xafts.\n_START_SECTION_\nEvoluci\xc3\xb3 i desenvolupament\n_START_PARAGRAPH_\nLa llengua copta es va dividir en diversos dialectes, dels quals nom\xc3\xa9s dos tenen una literatura abundant: el sah\xc3\xaddic o la llengua copta de l'Alt Egipte, i el Nohah\xc3\xadric o Boha\xc3\xadric, copta del Baix Egipte. Menys fecunda va ser la literatura en els dialectes Faium, akhm\xc3\xadmic i licopolit\xc3\xa0. Aquestes literatures tenen lligams comuns amb les literatures sir\xc3\xadaca, et\xc3\xadop, arm\xc3\xa8nia i georgiana, ja que totes van n\xc3\xa9ixer arran de la necessitat de traduir tant la B\xc3\xadblia com la lit\xc3\xbargia cristiana (que en aquella \xc3\xa8poca nom\xc3\xa9s eren accessibles mitjan\xc3\xa7ant el grec) per a l'\xc3\xbas dels cristians egipcis que no l'entenien. Aquesta literatura consta, aix\xc3\xad, de traduccions b\xc3\xadbliques, textos lit\xc3\xbargics, regles monacals, biografies de sants (especialment m\xc3\xa0rtirs), literatura homil\xc3\xa8tica, dogm\xc3\xa0tica, versions d'apocalipsi i ap\xc3\xb2crifs, obres de Pares de l'Esgl\xc3\xa9sia i dels Pares de l'erm, entre altres coses._NEWLINE_Va influir decisivament en el desenvolupament d'aquesta literatura la separaci\xc3\xb3 de l'Esgl\xc3\xa9sia monofisita de la de Bizanci, o Esgl\xc3\xa9sia Ortodoxa. Aquest trencament va propiciar una reacci\xc3\xb3 nacionalista i religiosa en el domini pol\xc3\xadtic, espiritual i ling\xc3\xbc\xc3\xadstic de l'Imperi Rom\xc3\xa0 d'Orient. En els seus or\xc3\xadgens es creen versions d'obres cristianes gregues i, en efecte, moltes d'aquestes es coneixen avui gr\xc3\xa0cies exclusivament a les seves traduccions a la llengua copta. Avui en dia la literatura en copte encara es coneix molt poc, a causa del pillatge que van patir els monestirs i les biblioteques. A m\xc3\xa9s a m\xc3\xa9s, una gran quantitat de material roman encara in\xc3\xa8dit, el que queda s\xc3\xb3n, fonamentalment, textos cristians, entre altres gn\xc3\xb2stics i maniqueus._NEWLINE_El primer treball empr\xc3\xa8s en copta va ser la traducci\xc3\xb3 de la B\xc3\xadblia, tot i que no se'n conserven versions completes, sin\xc3\xb3 reconstruccions d'alguns llibres i d'un Nou Testament. La literatura copta comen\xc3\xa7a amb els Ap\xc3\xb2crifs, nombroses adaptacions lliures del grec o textos originals escrits en to l\xc3\xbadic i exagerat. La majoria s\xc3\xb3n relats dels Fets dels ap\xc3\xb2stols o Nous Evangelis, plens de miracle i d'esdeveniments prodigiosos o sensacionalistes. Tamb\xc3\xa9 posseeix un Apocalipsi imaginatiu (no es pretenia transmetre un dogma exacte), que abunda en les atrocitats infernals i en les del\xc3\xadcies paradis\xc3\xadaques. Es van redactar moltes vides de sants i apotegmes, uns episodis moralitzants breus que il\xc2\xb7lustren una m\xc3\xa0xima produ\xc3\xafda per un sant. Aquests textos ap\xc3\xb2crifs sovint s\xc3\xb3n estereotipats i ingenus."